《探春慢 蒋葆存学博蒋村草堂图》
清代·孙荪意

山锁空青，溪围寒碧，幽栖近临河渚。黄叶孤村，夕阳乔木，指点故园非误。

流水疏篱外，更绕屋、梅花千树。想当把酒豪吟，暗香吹上诗句。

桑梓廿年心事，看三径依稀，画图开处。清簟横琴，高楼弄笛，消得幽怀如许。

何限闲风月，尽分付、沙边鸥鹭。凭仗生绡，卧游障子描取。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。